b'\n_START_ARTICLE_\n\xc3\x98sterg\xc3\xa5rdskov\n_START_PARAGRAPH_\n\xc3\x98sterg\xc3\xa5rdskov (ogs\xc3\xa5 Fiskerskov, p\xc3\xa5 tysk Oestergaarder Wald eller Fischerwald) er en cirka 24 hektar stor skov i det nordlige Tyskland, beliggende i delstaten Slesvig-Holsten. Den ligger ved Stenbjerg i Sydslesvig ud mod Gelting Bugt. Skoven har sit navn efter den n\xc3\xa6rliggende \xc3\x98stergaard gods. Omr\xc3\xa5det best\xc3\xa5r af blandingskov med prim\xc3\xa6rt naturligt forekommende l\xc3\xb8vskovstr\xc3\xa6er som b\xc3\xb8g, eg og asketr\xc3\xa6. Desuden findes der enkelte bevoksninger af birk og b\xc3\xa6vreasp. Dertil kommer hurtigvoksende tr\xc3\xa6arter som r\xc3\xb8dgran, sitkagran og douglasgran._NEWLINE_Skoven er privatejet, men den er \xc3\xa5ben for offentligheden. Skovomr\xc3\xa5det byder p\xc3\xa5 et godt udbygget stisystem med adgang til stranden. Der er ogs\xc3\xa5 anlagt l\xc3\xa6restier med informationstavler, der f\xc3\xb8rer gennem arealet. Ikke langt fra skovomr\xc3\xa5det ligger Gelting Birk.'